‘Beslissende stappe nodig ná grondgryp in Sasolburg' | Netwerk24
‘Beslissende stappe nodig ná grondgryp in Sasolburg'
Deur Marietjie Gericke 02 Maart 2020 06:54
In ’n ongehoorde grondgryp het die EFF Saterdag homself gaan “ingrawe” op die Mooidraai-plaas wat aan die Metsimaholo-munisipaliteit (Sasolburg) behoort sodat ’n nuwe woonbuurt op die eiendom gevestig kan word.
So sê dr. Roy Jankielsohn, DA-lid en leier van die amptelike opposisie in die Vrystaatse wetgewer, in ’n nuusverklaring.
Floyd Shivambu, EFF-LP, het op die geleentheid gesê dat ’n nuwe woonbuurt op die plaas in vyf fases ontwikkel gaan word.
Volgens Jankielsohn het Shivambu gesê Saterdag se optrede was fase 1 van die ontwikkeling en dat die volgende fases ná die naweek opgerig sal word. Ook dat die plaas Wonderfontein geoormerk is vir die volgende grondgryp deur die EFF.
Jankielsohn sê in sy nuusverklaring dat die ANC toegelaat het dat die EFF die de facto-regering in Metsimaholo word sonder dat ’n verkiesing plaasgevind het.
“Dit is in teenstelling met pres. Cyril Ramaphosa en Sisi Ntombela, die Vrystaatse premier, se beloftes in die staats- en provinsiale rede dat onwettige grondgryp nie toegelaat sal word nie.
Jankielsohn sê die EFF se onwilligheid om te wag vir die uitslag van die parlementêre prosesse of vir die demokratiese verkiesing van die regering is ’n toets vir die outoriteit van die ANC.
“Die ontwikkeling in Metsimaholo het ’n ideologiese strydpunt tussen die EFF en die ANC geword om vas te stel wie die regte regering van die dag is.
Dit is nou die tyd vir die president en die premier om by die wet te hou soos wat albei beloof het en ferm en beslissend op te tree.
“Dit is nou die tyd vir die president en die premier om by die wet te hou soos wat albei beloof het en ferm en beslissend op te tree.
“Die DA sal onwettige grondgrype kragdadig teenstaan. Ons subkontinent, Suider-Afrika, kan nie bekostig om in nog ’n Zimbabwe te verval nie.”
Mandisa Makesini, EFF-leier in die Vrystaat, sê die Mooidraai-plaas is onbenut en onbewoon.
“Ons het vir die mense grond gegee sodat hulle dit kan bewerk en ’n lewe kan maak. Jankielsohn moet ophou om speletjies te speel. Wil hy hê die mense moenie werk nie?”
Ntombela en Kopung Ralikontsane, direkteur-generaal van die Vrystaatse provinsiale regering, het nie hul telefone geantwoord toe hulle om kommentaar gebel is oor optrede deur die Vrystaatse regering nie.
Meer oor: Floyd Shivambu | Dr. Roy Jankielsohn | Grondgryp
Stilfontein-besetting: Nog strukture opgerig